Henstilling nr. 23

af 29. oktober 2003

om behandlingen af pensionsansøgninger

(EØS-relevant tekst)

(2004/326/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING -

under henvisning til artikel 81, litra a), i Rådets forordning (EØF) nr. 1408/71(1) i henhold til hvilken Den Administrative Kommission har til opgave at behandle ethvert administrativt og fortolkningsmæssigt spørgsmål, der opstår i forbindelse med forordning (EØF) nr. 1408/71 og Rådets forordning (EØF) nr. 574/72(2),

under henvisning til artikel 81, litra c), i henhold til hvilken det er Den Administrative Kommissions pligt at fremme og udvikle samarbejdet mellem medlemsstaterne inden for social sikring,

under henvisning til artikel 81, litra d), i henhold til hvilken det er Den Administrative Kommissions pligt at fremme og udvikle samarbejdet mellem medlemsstaterne gennem en modernisering af proceduren for udvekslingen af oplysninger,

under henvisning til artikel 36 til 38, artikel 41 til 43, artikel 45 til 47, artikel 49, 90 og 111 i Rådets forordning (EØF) nr. 574/72, der indeholder bestemmelser om behandlingen af en pensionsansøgning, og

ud fra følgende betragtninger:

(1) Af hensyn til de berørte personer skal behandlingen af ansøgningerne udføres hurtigt og uden unødig forsinkelse.

(2) Ved afgørelse nr. 182 af 13. december 2000 udarbejdede Den Administrative Kommission fælles rammer for indsamlingen af data om behandling af pensionsansøgninger.

(3) Inden for disse rammer satte Den Tekniske Kommission gang i en debat mellem medlemsstaterne med det formål at undersøge anvendelsen af god praksis med henblik på at reducere sagsbehandlingstiden for pensionsansøgninger.

(4) Ved denne debat blev der udpeget en række problemer, der forhindrer behandlingen af pensionsansøgninger samt en række foranstaltninger, der kunne gennemføres for at afhjælpe disse problemer.

(5) Nogle af disse foranstaltninger vedrørende organisationen af de nationale institutioner og ressourcetildelingen til disse hører udelukkende ind under medlemsstaternes kompetence, og Den Administrative Kommission kan kun udstede henstillinger -

HENSTILLER:

over for medlemsstaterne, for så vidt angår organisatoriske spørgsmål og anvendelsen af de menneskelige og materielle ressourcer, der er til deres rådighed, at de træffer de nødvendige forholdsregler for at sikre den bedst mulige behandling af pensionsansøgninger i forbindelse med forordning (EØF) nr. 1408/71, navnlig:

1. at de stiller menneskelige ressourcer og it-udstyr i tilstrækkeligt omfang til rådighed med det særlige formål at behandle ansøgninger i forbindelse med forordning (EØF) nr. 1408/71

2. at man på baggrund af det nationale systems særlige struktur og forhold finder frem til den bedste måde til behandling af ansøgninger i forbindelse med forordning (EØF) nr. 1408/71, hvilket f.eks. kunne ske gennem centralisering, også selv om den nationale administration befinder sig på et decentraliseret niveau, eller ved at sørge for, at ansøgninger behandles af et særligt nationalt eller regionalt organ, der er udpeget til dette formål, eller ved at oprette særlige afdelinger på det for ansøgeren nærmeste niveau

3. at de sørger for dels, at det sagsbehandlende personale, der skal være ansvarligt for behandlingen af fællesskabsrelaterede ansøgninger, har særlig uddannelse inden for de gældende fællesskabsbestemmelser og de redskaber, der skal bruges (blanketter, pc'er, telematik, osv.), dels, at der tilrettelægges foranstaltninger, som medvirker til at gøre ledelsen og sagsbehandlere mere bevidste om EU-aspekterne af deres institutions arbejde og procedurerne for tilsyn med behandlingen af fællesskabsrelaterede ansøgninger

4. at de fremmer oprettelsen af partnerskaber mellem deres egne institutioner og institutionerne i de andre medlemsstater, f.eks. ved at anvende nationale kontaktpersoner, der er specialiseret i forbindelser med bestemte medlemsstater, og udarbejder en liste (indeholdende navne, emner, post- og e-mail-adresser, telefon- og faxnumre), der eventuelt kunne gøres tilgængelig på Circa-serveren.

Giuseppe Miccio

Formand for Den Administrative Kommission

(1) EFT L 149 af 5.7.1971, s. 2.

(2) EFT L 74 af 27.3.1972, s. 1.